Larvik seriemester for 15. gang
Larvik slo Storhamar 30-21 på bortebane. Dermed spilte det ingen rolle at toer Byåsen slet seg til 19-18-seier mot tredjeplasserte Tertnes i Trondheim. Anja Edin ble toppscorer for LHK med sine sju mål. Linn Jørum Sulland scoret seks ganger for de suverene Larvik-jentene som har vunnet alle sine 20 seriekamper så langt i sesongen. Larvik abonnerer nærmest på seriemesterskapet i kvinnehåndball. Laget har vunnet samtlige eliteserier siden 2004/05. Siden 1999/2000-sesongen har bare Nordstrand (i 2004) klart å snyte de hvite og røde for gullet. Med ni strake seriemesterskap passerte vestfoldingene Vestars seiersrekke fra 1970-tallet. Vestar vant serien åtte år på rad fra 1971/72.Larvik troner øverst på listen over seriemesterskap med sine 15. Nærmest følger Vestar med ni og Byåsen med fem. Suverene Larvik har en rekke titler. De vant mesterligaen i 2010/11. To ganger har laget vunnet cupvinnercupen. Hele 13 NM-titler er det også blitt for de seiersvante jentene. Seriesluttspillet er vunnet 11 ganger. Fire ganger har klubben også blitt mester i beachhåndball.
Suverene Larvik er nesten ustoppelig. Vestfoldingene vant onsdag kvinnenes eliteserie i håndball for 15. gang siden 1993/94.